Arild Rein

**Arild Rein** (født i 1960) er en norsk forfatter og innehaver av Villhund forlag.

## Utdanning
Rein gikk på Skrivekunstakademiet i studieåret 1989–1990.

Han har studert filosofi og litteratur ved Universitetet i Bergen og er utdannet cand.philol. Rein tok hovedfag i litteraturvitenskap ved Universitetet i Bergen i 1994, der han skrev hovedoppgave om Marquis de Sade.

## Forfatterskap
De tre romanene *Hundedagane*, *Grisekoret* og *Kaninbyen* utgjør *Stavangertrilogien*, som skildrer Stavanger og byens underside fra 1970-årene til 2004, en periode preget av store samfunnsendringer knyttet til oljeindustriens vekst. Romanene er kjennetegnet av et direkte og røft språk og tematiserer maktforhold, marginalisering og sosiale konflikter, der destruktive trekk hos enkeltpersoner kobles til bredere samfunnsstrukturer.

*Vintercamping* (2007) er et lesestykke om sju kvinner som møtes etter en begravelse, mens *Den evige fred* (2010) er en mørk satire om politikk, korrupsjon og makt. *Songar frå mitt territorium* (2012) består av 365 korte tekster om relasjoner og menneskelige erfaringer. *St. Olav-komplekset* (2014) følger en manns søken etter faren og sin rettmessige arv. *Felttestamente* (2016) handler om en sykepleier som tar livet av pasienter, med paralleller til Arnfinn Nesset saken og tematikk knyttet til etikk og dødshjelp. *Krapyl* (2017) er en samling kortprosatekster der en ung gutt observerer en konfliktfylt verden.

Rein skrev manus til filmen *[[Rottenetter]]* (2009) sammen med Arild Østin Ommundsen. Romanen *Rotteland* (2019) bygger på dette filmmanuset.

I senere år har han deltatt i ulike samarbeidsprosjekter. Tegneserieromanen *Et Godt Nytt År* ble utgitt i 2024 sammen med illustratør Espen Birkedal. I 2025 kom fotoromanen *Vegen heim til Svartskog* i samarbeid med fotograf Geir Egil Bergjord. Fotoromanen ble kåret av NRK til en av årets mest lesverdige bokutgivelser.   

## Forlag
Rein har også vært initiativtaker til å grunnlegge Villhund Forlag, som ble etablert i 2018 med formål om å utgi oversatte tekster som ellers er vanskelige å få tak i på norsk, samt å presentere nyskrevne norske tekster.

## Bibliografi
### Romaner og lyrikk
* 1998: *Hundedagane* (roman)
* 2001: *Grisekoret* (roman)
* 2004: *Kaninbyen* (roman)
* 2005: *Stavangertrilogien* (romaner; samleutgave)
* 2007: *Vintercamping. Eit underhaldningsstykke* (lesestykke)
* 2011: *Den evige fred* (roman)
* 2012: *Songar frå mitt territorium* (lyrikk)
* 2014: *St. Olav-komplekset* (roman)
* 2016: *Felttestamente* (roman)
* 2017: *Krapyl* (roman)
* 2019: *Rotteland* (roman)
* 2021: *Domestiserte dyr* (roman)
* 2024: *Et Godt Nytt År* (tegneserieroman) – med illustrasjoner av Espen Birkedal
* 2025: *Vegen heim til Svartskog* (fotoroman) – med fotografier av Geir Egil Bergjord

### Villhund forlag

#### Originale verk
* 2019: *Sju teaterstykke*
* 2020: *Måter å sjå på, måtar å snakke på: eit lærestykke*
* 2021: *Domestiserte dyr forklart for barn og vaksne*
* 2024: *Ja, vi elskar … dette & dette & dette*

#### Oversatte verk
* 2018: *Samtale mellom ein prest og ein døyande* – Marquis de Sade
* 2019: *Retten til latskap* – Paul Lafargue 
* 2023: *August Strindbergs Lille katekisme for underklassen* – August Strindberg
* 2023: *Mordarar skriv historie: aforismar* – Karlheinz Deschner – oversatt med Benjamin Hickethier

## Priser
* Rogaland fylkeskommunes litteraturstipend 2001
* Sigmund Skard-stipendet 2005
* Kåret av Stavangers befolkning til Stavanger Européiske Kulturbys forfatter 2008 med boken *Kaninbyen*

## Referanser


## Eksterne lenker
*  Arild Rein i Forfatterkatalogen hos Norsk Forfattersentrum
* Arild Rein i NRK Forfatter
* Arild Rein  i Dagbladet Forfatter
* Arild Reini Aftenposten Alex 
*